ตอนนี้เป็นประสาทหูเสื่อม(ก็คือมีเสียงในหูค่ะ)เป็นได้ประมาณ1ปีกว่าๆแล้วค่ะ ได้ไปพบและตรวจการได้ยินพบว่าเป็นปกติค่ะ อยากทราบว่าโรคนี้เกี่ยวข้องกับโรคทางพันธุกรรมไหมคะ ถ้าในอนาคตมีลูก ลูกจะมีโอกาสเป็นประสาทหูเสื่อมด้วยไหมคะ
สวัสดีค่ะ ประสาทหูเสื่อม คือการที่โครงสร้างภายในหูชั้นในหรือเส้นประสาทรับเสียงถูกทำลาย ทำให้การได้ยินมีปัญหา เช่น ได้ยินเสียงในหูข้างหนึ่งดังกว่าอีกข้าง มีปัญหาในการได้ยินเสียงหากอยู่ในบริเวณที่มีเสียงดัง มีปัญหาในการได้ยินเสียงสูง ได้ยินเสียงไม่ชัดหรือได้ยินเป็นเสียงอู้อี้ เวียนศีรษะหรือมีปัญหาในการทรงตัว เป็นต้นสาเหตุของประสาทหูเสื่อม อาจเกิดจาก- โรคทางพันธุกรรม แต่ก็จะมีอาการมาตั้งแต่กำเนิดหรือตั้งแต่เด็ก- การติดเชื้อขณะที่อยู่ในครรภ์มารดา ซึ่งก็จะมีอาการมาแต่กำเนิดเช่นกัน- การเสื่อมของเซลล์ประสาทตามอายุที่มากขึ้น หรือการฟังเสียงที่ดังมากๆ ติดต่อกันบ่อยหรือนานๆ- การบาดเจ็บที่ศีรษะ อาจทำให้เกิดการรั่วของน้ำในหูชั้นในเข้าไปในหูชั้นกลาง ทำให้มีการบาดเจ็บของเส้นประสาทหู เซลล์ประสาทหู หรือมีเลือดออกในหูชั้นใน- การผ่าตัด โดยเฉพาะการผ่าตัดหูชั้นกลาง หรือหูชั้นใน- เนื้องอก เช่น เนื้องอกของประสาททรงตัว- การติดเชื้อของหูชั้นใน เช่น หูชั้นในอักเสบ จากหูชั้นกลางอักเสบเฉียบพลัน- การติดเชื้อบางอย่าง เช่น เยื่อหุ้มสมองอักเสบ คางทูม- สารพิษและพิษจากยา ยาบางชนิดอาจทำให้ประสาทหูเสื่อมชั่วคราวได้ เช่น ยาแก้ปวดที่มีส่วนประกอบของ salicylate ยาขับปัสสาวะ ยาปฏิชีวนะ เป็นต้น- โรคน้ำในหูไม่เท่ากันดังนั้น หากเพิ่งมีอาการประสาทหูเสื่อมเมื่อเป็นผู้ใหญ่แล้ว ก็ไม่น่าเกิดจากมีโรคทางพันธุกรรมอะไรค่ะ ดังนั้น ก็ไม่น่าถ่ายทอดไปสู่ลูกค่ะแนะนำควรสอบถามกับแพทย์ที่รักษาถึงสาเหตุของการเกิดประสาทหูเสื่อม และติดตามการรักษากับแพทย์ค่ะ ในเบื้องต้น การจะป้องกันและลดไม่ให้ประสาทหูเสื่อมมากขึ้น ก็ต้องลดปัจจัยที่สามารถลดได้ เช่น การไม่ฟังเสียงที่ดังเกินไป เช่น ไม่ไปฟังคอนเสริต์ ไม่ไปเที่ยวสถานบันเทิงที่มีเสียงดังเกินไป ไม่เปิดทีวี วิทยุ เสียงดังเกินไป ไม่เล่นประทัด ยิงปืน เพราะมีเสียงดังเกินไป นอกจากนี้ ก็ไม่ควรซื้อยาทานเอง โดยเฉพาะยาบางชนิดจะมีผลต่อเส้นประสาทหูได้ดังกล่าวไป ลดการทานอาหารเค็ม เพราะอาจมีผลทำให้เกิดน้ำในหูไม่เท่ากัน และทำให้ประสาทหูยิ่งเสื่อมได้ เป็นต้น